**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2018. augusztus 29-i rendkívüli ülésére)

## TÁRGY: A KISKŐRÖS, PETŐFI SÁNDOR ÚT 108. SZÁM ALATTI INGATLAN BÉRBEADÁSA A KŐRÖSKOM NONPROFIT KFT. RÉSZÉRE

Kiskőrös Város Polgármesteri Hivatala és a Kőröskom Kft. között szerződés jött létre, a 6200 Kiskőrös, Petőfi S. út 108. szám alatti ingatlan meghatározott területrészeinek bérbeadása tárgyában, határozatlan időtartamra, a Kft. alapító okiratában meghatározott tevékenység elvégzése céljára.

A Kőröskom Nonprofit Kft. 1992. január 1. napjától kezdődően használja a fent meghatározott ingatlant. Az akkor megkötött szerződés több alkalommal is módosításra került, valamint a szervezet adataiban, a terület használatában, a bérleti díj fizetésének feltételeiben, a bérbeadó és bérlő közötti jogviszonyban is változás történt, mely indokolja egy új bérleti szerződés létrejöttét.

A nemzeti vagyonról szóló 2011. évi CXCVI. törvény (a továbbiakban: Nvtv.) 11. § (10) bekezdésében foglaltak alapján a nemzeti vagyon hasznosítására vonatkozó szerződés csak természetes személlyel vagy átlátható szervezettel köthető. A hasznosításra irányuló szerződés határozatlan vagy legfeljebb 15 éves határozott időre köthető.

Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) számú önkormányzati rendeletének 27.§ (2) bekezdésében foglaltak szerint az önkormányzati vagyon használati, hasznosítási jogának 1 évet meghaladó átengedéséről a Képviselő-testület dönt.

A fentiekre tekintettel javaslom, hogy a Képviselő-testület járuljon hozzá a határozat-tervezet mellékletét képező szerződéses feltételek elfogadásához.

**Kiskőrös, 2018. augusztus 27.**

 **Domonyi László sk.**

 **polgármester**

### HATÁROZAT-TERVEZET

Kiskőrös Város Önkormányzatának Képviselő-testülete

1. egyetért Kiskőrös Város Önkormányzata és a Kőröskom Nonprofit Kft. között az Önkormányzat üzleti vagyonát képező 4360/8 hrsz-ú, természetben 6200 Kiskőrös, Petőfi S. út 108. szám alatti, 9448 m2 alapterületű, telephely és adóállomás művelési ágban lévő ingatlan bérlete tárgyában a határozat-tervezet mellékletét képező szerződéses feltételekkel,
2. felhatalmazza a polgármestert a határozat-tervezet mellékletét képező bérleti szerződés megkötésére.

**Felelős:** polgármester

**Határidő:** azonnal és értelemszerűen